LXVII.  Ecclesiam Signiensem tuendam suscipit et ejus bona ac privilegia confirmat.   (Velletri, Dec. 2.) [UGHELLI,  Italia sacra,  I, 1237.]
Author: Lucius III

LUCIUS episcopus, servus servorum Dei, venerabili fratri PETRO Signino ejusque successoribus canonice intrantibus in perpetuum.

Et ordo rationis expostulat, et ecclesiast. utilitatis consideratio nos invitat fratres et coepiscopos nostros ampliori charitate diligere, et commissas eorum gubernationi Ecclesias patrocinio sedis apostolicae propensius communire, quo ex suscepti exsecutione officii tanto vigilantiores possint semper existere, quanto a pravorum incursibus securiores se viderint permanere. Eapropter, ven. in Christo frater episc., tuis justis postulationibus clementer annuimus, et Signinam Ecclesiam, cui Deo auctore praeesse dignosceris, ad exemplar felicis recordationis Alexandri papae, praedecessoris nostri, sub B. Petri et nostra protectione suscipimus, et praesentis scripti privilegio communimus, statuentes ne quascunque possessiones, quaecunque bona eadem Ecclesia sive in domibus, casularibus vel extra civitatem, aut in vineis, arboribus fructiferis et infructiferis, seu in terris cultis et incultis, nemoribus, pratis, aquis, molendinis, et pascuis, aut in aliis tam in montibus, quam in planitie inpraesentiarum juste et canonice possidet, aut in futurum concessione pontificum, largitione regum, vel principum, oblatione fidelium, seu aliis justis modis, parante Domino, poterit adipisci, firma tibi tuisque successoribus et illibata permaneant; in quibus haec propriis duximus exprimenda vocabulis: In civitate Signina ecclesiam S. Petri cum omnibus pertinentiis suis, eccles. S. Luciae cum omnibus pertinentiis suis, eccles. S. Stephani cum omnibus pertinentiis suis, eccles. S. Marci cum omnibus pertinentiis suis, in castro Collismedii eccles. S. Mariae cum omnibus pertinentiis suis, in castro Metellanici eccles. S. Angeli, et ecclesiam S. Petri cum omnibus pertinentiis suis, ecclesiam S. Aegidii, et ecclesiam S. Mariae de Vacariis cum omnibus pertinentiis suis, ecclesiam S. Nicolai de Montenigro cum omnibus pertinentiis suis, monasterium S. Mariae de Roscillis cum capella S. Margaritae, et capella S. Archangeli de Gabiniano, et cum omnibus pertinentiis et libertatibus suis, in castro Gabiniani ecclesiam S. Thomae cum omnibus pertinentiis suis, eccles. S. Joannis de Montefocale, eccles. S. Mariae de Archipresbytero, et ecclesiam S. Valentini cum omnibus pertinentiis suis. In castro Plumbinariae, ecclesiam S. Mariae, ecclesiam S. Anastasii, ecclesiam S. Nicolai cum omnibus pertinentiis suis, monasterium S. Ceciliae cum omnibus pertinentiis suis, ecclesiam S. Barbarae cum omnibus possessiones suis, ecclesiam S. Salvatoris de Viculo, ecclesiam S. Mariae cum omnibus pertinentiis suis, ecclesiam S. Anastasiae, ecclesiam S. Georgii cum omnibus pertinentiis suis. In castro Vallismontoni ecclesiam S. Mariae, ecclesiam S. Andreae, ecclesiam S. Laurentii cum omnibus pertinentiis suis, ecclesiam S. Joannis de Selva, et ecclesiam S. Nicolai cum omnibus pertinentiis earum, ecclesiam S. Zotici cum omnibus pertinentiis suis, monasterium S. Mariae in Silice cum omnibus pertinentiis, et libertatibus suis. In castro Sacci ecclesiam S. Angeli, et ecclesiam S. Ilarii cum omnibus pertinentiis suis, ecclesiam S. Leonardi de Rocca, S. Sylvestri cum omnibus pertinentiis suis. In castro Montisfortini, ecclesiam S. Mariae, ecclesiam S. Crucis, ecclesiam S. Stephani cum omnibus pertinentiis suis, ecclesiam S. Petri in versa aqua cum capella S. Sylvestri et omnibus pertinentiis suis, ecclesiam S. Archangeli, et ecclesiam S. Nicolai de Silva cespati cum omnibus pertinentiis suis. Hortum, qui est ante portam praedictae civitatis Signinae cum plaigis, et longara, et omnibus utilitatibus suis. Canapinam majorem quae est juxta viam, qua itur Anagniam, et est in pede placarum sub vadi cum alia terra, quae est supra ipsam Canapinam, et partem silvae, collis fenaltuli. Castra quoque collis medii, Metelanici, Gabiniani, Plumbinariae, Vallismontoni, Sacci et Montisfortini tibi tuisque successoribus episcopali jure subjacere decernimus, sicut praedecessoribus tuis subjecta fuisse noscuntur. Terminos autem tui episcopatus sicut in privilegiis praedecessorum nostrorum contineri noscuntur, et antecessores tui, et tu ipse praesentialiter possides, praesenti scripto nihilominus confirmamus; libertates quoque rationabiles, quas habes in feodatis, et hominibus tuis de Signia, ratas, et firmas manere censemus, ipsasque prohibemus in posterum temeritate qualibet violari. Interdicimus etiam, ut infra terminos ejusdem episcopatus nullus sine assensu tuo, vel successorum tuorum, salvis privilegiis apostolicae sedis, de novo ecclesiam vel capellam aedificare praesumat. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva apostolicae sedis auctoritate. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus subscripsi. Ego Theodinus Portuensis et Sanctae Rufinae episcopus. Ego Henricus Albanen. episc. Ego Vivianus tit. S. Steph. in Coelio Monte presbyter card. Ego Arduinus presb. card. tit. S. Crucis in Jerusalem. Ego Laborans presb. card. S. Mariae in Trans Tiberim tit. Cal. Ego Rainerius S. Georgii ad Vel. Aureum diac. card. Ego Gratianus SS. Cosmae et Damiani diaconus card. Datum Velletri per manum Alberti S. R. E. presbyter et cancellarii, IV Non. Decemb., ind. I, anno Incarn. Dom. 1182, pontificatus vero D. Lucii papae III anno II.